ครม.อนุมัติร่างกฎกระทรวงกำหนดแผ่นป้ายทะเบียนรูปแบบพิเศษ แผ่นป้ายทะเบียนเป็นชื่อของตนเองสามารถทำได้
นางสาวไตรศุลี ไตรสรณกุล รองโฆษกประจำสำนักนายกรัฐมนตรี เปิดเผยว่า ที่ประชุมคณะรัฐมนตรี (ครม.) อนุมัติหลักการร่างกฎกระทรวงกำหนดขนาด ลักษณะและสีของแผ่นป้ายทะเบียนรถ และการแสดงแผ่นป้ายทะเบียนรถและเครื่องหมายแสดงการเสียภาษีประจำปี ซึ่งจะเป็นการกำหนดแผ่นป้ายทะเบียนรูปแบบพิเศษ โดยให้แผ่นป้ายทะเบียนสำหรับรถยนต์ส่วนบุคคลไม่เกิน 7 คน มีตัวอักษรมากกว่า 2 ตัว หรือตัวอักษรผสมสระ วรรณยุกต์และตัวเลขได้ เช่น ผู้ที่ต้องการมีแผ่นป้ายทะเบียนเป็นชื่อของตนเองสามารถทำได้ ซึ่งจะนำไปเปิดประมูลและนำรายได้มาสร้างความปลอดภัยทางท้องถนนมากขึ้น โดยจะเป็นการช่วยเหลือผู้ประสบภัยจากการใช้รถใช้ถนน อย่างไรก็ตามกฎกระทรวงดังกล่าวจะต้องรอประกาศให้เป็นไปตามหลักเกณฑ์ของอธิบดี ซึ่งจะมีการประกาศออกมาอีกครั้ง